# Pevare Sul ar C’horaiz

| ◄ Trede Sul ar C’horaiz | Pevare Sul ar C’horaiz | Sul ar Basion ► |
Jezuz a ieaz enn tu all da vor Gallilee, a zo lenn Tiberiad ; ha var he lerc’h ez ea eunn niver braz a dud rak ma velent ar burzudou a rea e kenver ar glanvourien. Jezuz en em dennaz eta var eur menez, hag a azezaz eno gant he ziskibien. Hogen, tost tre oa Pask, a zo eunn deiz gouel evit ar Iuzevien. Ha Jezuz o veza savet he zaoulagad ha guelet e teue eunn niver souezuz a dud davethan a lavaraz da zant Philip : A beleac’h e prenimp bara evit rei da zibri d’ar re-ma ? Ann dra-ze a lavare evit ober d’ezhan diskuez he zonj ; rak, evithan he-unan a ouie aoualc’h petra a raje. Philip a respountaz d’ezhan : Gant daou c’hant diner a vara ne ve ket peadra evit rei eunn tammik da bep hini. Eunn all euz he ziskibien, Andre, breur sant Per, a lavaraz d’ezhan : Eur bugel zo ama hag enn deuz pemp bara heiz ha daou besk ; mes, petra eo ann dra-ze etre kement all a dud ? Jezuz a lavaraz eta : Grit d’ann dud azeza. Bez’e oa kalz geot el leac’h-ze ; ha tostik pemp mil den a azezaz. Ha Jezuz a gemeraz ar bara, ha goude beza trugarekeat he Dad ho rannaz d’ar re a ioa azezet ; er memez tra a reaz euz ar pesket, o rei d’ezho ar pez a garent. Ha goude m’o devoe debret aoualc’h, e lavaraz d’he zizkibien : Dastumit ann tammou a zo chomet, evit ne d’aint ket da goll. Ho dastum a rejont, hag e oue leuniet daouzeg paner gant ann tammou chomet euz ar pemp bara heiz a zilerc’h ar re o doa debret. Ann dud-ze eta, o veza guelet ar burzud en doa great Jezuz, a lavare : Setu aze, e guirionez, ar prophet a dle dont er bed. Mes, o c’houzout e tlient dont d’her c’herc’hat evit he lakaat da roue, Jezuz en em dennaz adarre he unan er menez.
Ar gentel-ma a ziskuez d’eomp pegen deread ha pegen talvouduz eo lakaat hon holl fizianz e Doue a zo eunn tad fur, mad ha gallouduz. O veza fur ec’h anavez hon ezommou, ha p’en deuz peb galloud e rai kement a c’hoanta he vadelez d'ober evidomp.
Meur a vech dija Hor Zalver en devoa roet ar gelennadurez-ma d’ann dud en em zastume enn dro d’ezhan, pa lavare : N’o pezet ket nec’h o klask gouzout petra zebrot. Sellit ouz labousedigou ann env ; ar re-ze ne hadont ha ne eostont netra, ha koulzgoude holl e kavont ho zammik bouet. Ha ne dalvezit-hu ket kalz hirroc’h egetho dirag daoulagad ann Aotrou Doue ? Hag e kredit en devezo ar galoun d’ho tilezel ?
Ha gant ho tillad, perak ive en em jala ? Ar bokedou er prat ne ouzont neza nag ober labour all ebet ; hag evelato ho guiskamant a zo skedusoc’h ha pinvidikoc’h eged na oue biskoaz mantell ar roue Salomon pa veze enn he gaera. Ma kemer eta Doue ar boan da wiska evel-se bokedou ne badont ket eunn dervez, bokedou a zo, araog ann noz, seac’h aoualc’h da zevi er forn, c’hui a zonj e lezo enn noaz bugale krouet diouz he henveledigez ha galvet da euruzdet ar baradoz ?
Koulz a zo, petra dalvesfe d’ehoc’h en em enkreza ? Kaer o pe ober kement zo enn ho kalloud, a betra oc’h goest, ma ne vez dourn Doue eun tu ganehoc’h ?
Var zigarez ma tiskuezer ama hor sempladurez ha ma leverer fiziout var madelez hon Tad zo enn env, arabat kredi e ve mad chom heb labourat, nag ober dispignou dreist hor peadra. Kement-ze a ve goulenn burzudou heb ezomm. Da bep den eo gouarn he vadou gant furnez, ha poania, hervez he nerz hag he ijin, da c'hounit he vara. Goude m’en deuz great ar pez a ioa enn he c’halloud, neuze eo en em harpa var ann Aotrou Doue, a rafe kant burzud kent eged lezel he grouadur enn noaz pe da c’hlaouri gant ann naoun.
Ia, neuze eo trei ar spered varzu ann Holl-C’halloudeg, ha n’eo ket esa trec’hi paourentez, o terri he lezennou ha re ann Iliz, evel ma ra kalz kristenien a velit o vont bemdez paouroc’h paoura. Ann dud keiz-ze ne fell ket d’ezho selaou ar c’homsou-ma euz ann Aviel: Quœrite primum regnum Dei… Klaskit da genta rouantelez ann env, hag ann holl draou all a vezo oet d’ehoc’h var ar marc’had.
Evit ar bobl a gavomp enn dro da Jezuz, hennez en devoa klevet hag heuliet ar gentel-ze. E c’hellit kredi, ar re-ze a ioa ret d’ezho gounit ho bouet o labourat douar, o pesketa pe oc’h ober eur vicher all bennag. Mes, gant Hor Zalver ema komsou ar vuez eternel, skol ar zilvidigez, hag e tilezont pep tra evit mont d’he zelaou. En em gaout a reont dija pell diouz ar gear, heb tamm da zibri, ha ne ziskuezont nec’h ebet. Ne glaskont nemed eunn dra ; deski hent ar baradoz. Rak-ze, Jezuz a ra eur burzud evit rei d’ezho bara ar c’horf, goude beza maget ho ene.
Ar pez a reaz enn deiz-ze, hen ober a rai c’hoaz ken aliez guech ma vezo ezomm. Pa gemerot skuer dioc’h ann dud-ze oc’h ober da genta bolontez Doue, ann Tad karantezuz-ma n’ho tilezo ket.
Daoust m’az oc’h pe ma livirit beza kristenien, pet guech n'oc’h euz ket difiziet euz promesaou Hor Zalver ? Selaouit eta pelloc’h he guzuliou, heuillit he lezenn ; grit a hent all kement zo enn ho kalloud, ha goude-ze, heb nec’h ebet, en em lakit etre he zaouarn madelezuz. Evel-se-bezet-great.